
Hvem kan seile foruten vind
Hvem kan ro uten årer
Hvem kan skilles fra vennen sin
uten å felle tårer?

Til blokka på Karihaugen


Kapittel 1
Ikke alvorlig, sa du!

Julia, Jack og Hanne stormet ut skoleporten og hev seg på syklene. De suste nedover bakkene på vei hjemover mens de jublet over friheten. Endelig ferie! Lang ferie!

– Ingenting er bedre enn sommerferie! jublet Julia. – Jeg elsker sommeren, jippiiii!

– To måneder uten skole, jeg skjønner det nesten ikke! ropte Jack.

– Ingen skole, ingen lekser, ingen vekkerklokke. Kan livet egentlig bli bedre?

– Juhuuuu! svarte Hanne idet de suste gjennom en gangtunnel. Det kilte i magen og ekkoet svarte: juhuuuuuuuuu!

De tråkka på mot huset til Hanne. Pulsen var høy og hjelmene gloheite. Støvet fra grusveien la seg på ansiktene, og svetten rant i striper nedover kinnene. Sommerstriper.

– Hææ? utbrøt Hanne idet de rundet postkassa ved huset hennes.

– Pappa er hjemme allerede.

Julia og Jack trakk på skuldrene.

– Pappa jobber bestandig, forklarte Hanne. – Han kommer aldri hjem så tidlig. Dette er mystisk.

Mammaen hennes kikket frem bak kjøkkengardinene. Like etter sto hun på trappa.

– Heisan, kvitret hun.

– Hei, Elisabeth! hilste Jack og Julia høflig tilbake.

– Mamma, hva skjer? Hvorfor er pappa hjemme?

– Hanne, sa mamma med den aller søteste stemmen hun kunne finne. – Kan du bli med inn. Alene.

Det er noe jeg må fortelle deg.

– Har pappa fått sparken eller noe? spurte Hanne.

– Nei da, det er ikke noe alvorlig, assa.

Hanne satte fra seg sykkelen, kastet et raskt blikk på vennene og trakk på skuldrene.

– Kommer snart, sa hun. – Mamma skal sikkert bare fortelle at det ikke blir spagetti til middag i dag heller. Hun har lovt det i flere dager.

Mamma dyttet Hanne inn døra.

Jack og Julia la syklene fra seg i gresset, klatret opp i den gamle eika og satte seg ved siden av hverandre på en tykk grein.

– Foreldre er verdensmestere i å bryte løfter, mumlet Julia.

– Hanne har gledet seg til spagetti hele dagen, nå har de sikkert byttet det ut med froskelever eller kokt brunsnegle. Glemmer ikke den gangen stefaren min skulle imponere med hjemmelaget pizza. Jeg gledet meg vilt, men så hadde han tatt brokkoli på den! Hvor idiot går det egentlig an å bli! Det verste var at mamma likte den, sukket Julia.

– Det husker jeg, lo Jack. – Glemmer aldri den sommeren.

Det gikk noen minutter. Plutselig smalt utgangsdøra opp. Hanne kom løpende ut.

– IKKE ALVORLIG, SA DU! hulket hun.

Hun trampet gråtende bort til eika og klatret opp.

Jack og Julia skjøv seg lenger ut på greina, og Hanne satte seg ved siden av dem.

– Hva har skjedd? spurte Julia.

– Dustene vil flytte, hulket hun. – Igjen.

– Flytte? Hvor da? utbrøt Julia.

– Til Nabobygda!

– Å, nei! ropte Jack, Nabobygda. Dit er det kjempelangt å sykle.

– Jeg må bytte skole også. Jeg har allerede gått på cirka hundre skoler. «Huset er kjempestort og sååå fint!» Hanne hermet etter mamma.

– Jeg blåser i om jeg bor i et slott eller en campingvogn, jeg vil bare ikke flytte fra vennene mine en gang til, fra dere. Pappa sier det bare er en liten sykkeltur unna, men bakkene er helt grusomme. En tur frem og tilbake dit er som hele Tour de France. Pappa har ikke lov til å si noe som helst om sykling. Jeg har aldri sett ham sykle, han kjører bestandig bil!

– De kan ikke bare sende deg fra skole til skole, sa Julia. – Har de aldri hørt om venner før? Vi skal jo være venner for alltid. Resten av livet. Til døden skiller oss ad, og alt det der.

– Ååååå, skrek Hanne. – Hvorfor måtte jeg få to idioter til foreldre?

Elisabeth kom bort til treet.

– Ingenting er avgjort, lille venn, hvisket hun. – Vi flytter bare hvis huset er veldig, veldig fint, og hvem vil vel ikke flytte til et kjempefint hus? Alle vil jo det? Ikke sant?

Hanne snufset.

– Da vi flyttet hit, sa du at dette var verdens fineste hus. Dette har aldri vært et fint hus, men det er fint nok, og det ligger i en gate full av gode venner. Det er her jeg vil bo!

– Venner finnes overalt, Hanne. Og du vet at pappa og jeg alltid har drømt om et sånt stort hus på landet. Vi kan dyrke vår egen mat og lage fin hage og sånn. Og pappa kan endelig få den garasjen han har drømt om i mange år. Du kan få det største rommet hvis du vil, la hun til.

Hanne snudde seg vekk og slang armene i kors.

– Vi har en avtale med megleren etterpå. Kanskje Jack og Julia vil bli med og se på huset? sa Elisabeth. Hun løftet øyebrynene, smilte og så forventningsfullt på de to vennene til Hanne. – Vil dere det?

Det kom et lavt «Eeeh» fra Jack.

– Det tar jeg som et ja, utbrøt Elisabeth. – Kom! Vi stikker med en gang.

Hanne klatret ned fra eika og vinket på Jack og Julia.

– Jeg har ikke lyst jeg heller, men hvis dere blir med, er vi i alle fall sammen.

Jack og Julia hoppet ned, fulgte etter Hanne og satte seg i bilen.

